เกียรตินาคินหนีภูธร
หันเจาะอสังหาฯรายใหญ่แทน สกัดเอ็นพีแอลไม่ให้โตเกิน10%&nbsp;ธนาคารเกียรตินาคิน ปรับแผนสินเชื่ออสังหาฯ หันเจาะรายใหญ่แทนบุกต่างจังหวัด
14 เม.ย. 2558

หันเจาะอสังหาฯรายใหญ่แทน สกัดเอ็นพีแอลไม่ให้โตเกิน10% ธนาคารเกียรตินาคิน ปรับแผนสินเชื่ออสังหาฯ หันเจาะรายใหญ่แทนบุกต่างจังหวัด 
นายศราวุธ จารุจินดา ประธานสายสินเชื่อธุรกิจ ธนาคารเกียรตินาคิน เปิดเผยว่า ได้ปรับแผนกลยุทธ์สายสินเชื่อธุรกิจใหม่สำหรับสินเชื่ออสังหาริมทรัพย์ โดยจะขยายไปยังบริษัทอสังหาริมทรัพย์รายใหญ่ที่จดทะเบียนในตลาดหลักทรัพย์ที่มีความแข็งแกร่ง จากเดิมมุ่งเน้นผู้ประกอบการอสังหาริมทรัพย์รายกลางในต่างจังหวัด แต่ภาวะเศรษฐกิจที่ซบเซา ทำให้ผู้ประกอบการกลุ่มนี้ได้รับผลกระทบโดยตรง
ทั้งนี้ ธนาคารมีสายสัมพันธ์ที่ดีกับผู้ประกอบการพัฒนาอสังหา ริมทรัพย์รายใหญ่อยู่แล้ว จึงคิดว่าการรุกตลาดนี้ไม่ยาก แต่เนื่องจากลูกค้ามีความเสี่ยงต่ำ อาจจะทำให้ส่วนต่างกำไรลดลงบ้าง แต่ไม่กระทบส่วนต่างดอกเบี้ยรวม เพราะต้นทุนการเงินของธนาคารอยู่ระดับต่ำ 
สำหรับหนี้ที่ไม่ก่อให้เกิดรายได้ (เอ็นพีแอล) ของสินเชื่ออสังหาริมทรัพย์ช่วง 3 เดือนแรกปีนี้ ยังทรงตัวที่ 10% ไม่เพิ่มขึ้นจากปีที่แล้วที่คุณภาพลูกค้าด้อยลง จนเอ็นพีแอลสินเชื่ออสังหาฯ ขึ้นมาอยู่ที่ 10% โดยขณะนี้ธนาคารจะมีรายชื่อลูกค้ากลุ่มที่ต้องเฝ้าระวังเป็นพิเศษ หากพบว่ามีปัญหาหรือได้รับผลกระทบจากเศรษฐกิจจะรีบเข้าไปช่วยเหลือทันที ก่อนที่จะเป็นเอ็นพีแอล รวมทั้งการรุกปล่อยสินเชื่อลูกค้ารายใหญ่ที่มีความปลอดภัย ก็จะช่วยลดเอ็นพีแอลลงได้
นายศราวุธ กล่าวว่า ปีนี้ธนาคารตั้งเป้าสินเชื่ออสังหาริมทรัพย์เติบโต 15% คิดเป็นยอดคงค้างสิ้นปี 3.2 หมื่นล้านบาท เพิ่มขึ้น 5,000 ล้านบาทจากสิ้นปีก่อน ปัจจุบันสินเชื่ออสังหาริมทรัพย์คิดเป็น 60% ของพอร์ตสินเชื่อธุรกิจที่มี 4.8 หมื่นล้านบาท อีก 40% เป็นสินเชื่อให้ดีลเลอร์สต๊อกรถยนต์ (ฟลอร์แพลน) และสินเชื่อก่อสร้างอพาร์ตเมนต์ สำหรับสินเชื่อธุรกิจมีสัดส่วน 20% ของสินเชื่อรวม 
นอกจากนี้ ธนาคารรุกสินเชื่อในธุรกิจต่อเนื่องอสังหาริมทรัพย์ เช่น วัสดุก่อสร้าง เครื่องจักร ที่ยังเติบโตดีใน 1-2 ปีข้างหน้า แม้ว่าโครงการลงทุนภาครัฐจะล่าช้า โดยตั้งเป้าขยายพอร์ตให้ได้ 1,200-1,300 ล้านบาท จากปัจจุบัน 400-500 ล้านบาท ส่วนรถยนต์คาดว่ายังไม่ฟื้น สินเชื่อฟลอร์แพลนน่าจะทรงตัวที่ 3.2-3.3 ล้านบาท